CELEX: 32008R0904
Language: el
Date: 2008-09-17
Title: Κανονισμός (ΕΚ) αριθ. 904/2008 της Επιτροπής, της 17ης Σεπτεμβρίου 2008 , για τον καθορισμό των μεθόδων ανάλυσης και άλλων διατάξεων τεχνικού χαρακτήρα που είναι απαραίτητες για την εφαρμογή του καθεστώτος εξαγωγής των εμπορευμάτων που δεν υπάγονται στο παράρτημα Ι της συνθήκης (Κωδικοποιημένη έκδοση)

18.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 249/9
            
         
      ΚΑΝΟΝΙΣΜΌΣ (ΕΚ) αριθ. 904/2008 ΤΗΣ ΕΠΙΤΡΟΠΉΣ
   
   της 17ης Σεπτεμβρίου 2008
   για τον καθορισμό των μεθόδων ανάλυσης και άλλων διατάξεων τεχνικού χαρακτήρα που είναι απαραίτητες για την εφαρμογή του καθεστώτος εξαγωγής των εμπορευμάτων που δεν υπάγονται στο παράρτημα Ι της συνθήκης
   (Κωδικοποιημένη έκδοση)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9,
   Εκτιμώντας τα ακόλουθα:
   
               (1)
            
            
               Ο κανονισμός (ΕΟΚ) αριθ. 4056/87 της Επιτροπής, της 22ας Δεκεμβρίου 1987, για τον καθορισμό των μεθόδων ανάλυσης και άλλων διατάξεων τεχνικού χαρακτήρα που είναι απαραίτητες για την εφαρμογή του κανονισμού (ΕΟΚ) αριθ. 3035/80 του Συμβουλίου περί καθορισμού των γενικών κανόνων που αφορούν τη χορήγηση επιστροφών κατά την εξαγωγή και των κριτηρίων καθορισμού του ύψους αυτών, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα II της συνθήκης (2), έχει τροποποιηθεί (3) ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
            
         
               (2)
            
            
               Προκειμένου να εξασφαλιστεί η ομοιόμορφη αντιμετώπιση κατά την εξαγωγή από την Κοινότητα των εμπορευμάτων στα οποία εφαρμόζεται ο κανονισμός (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (4), είναι αναγκαίο να καθοριστούν οι μέθοδοι ανάλυσης και άλλες διατάξεις τεχνικού χαρακτήρα.
            
         
               (3)
            
            
               Τα μέτρα που προβλέπονται από τον παρόντα κανονισμό είναι σύμφωνα με τη γνώμη του τελωνειακού και στατιστικού τμήματος της επιτροπής του τελωνειακού κώδικα,
            
         ΕΞΕΔΩΣΕ ΤΩΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός καθορίζει τις κοινοτικές μεθόδους ανάλυσης που είναι αναγκαίες για την εφαρμογή του κανονισμού (ΕΚ) αριθ. 3448/93 όσον αφορά τις εξαγωγές των εμπορευμάτων που δεν υπάγονται στο παράρτημα Ι της συνθήκης ή, αντί μεθόδου ανάλυσης, τη φύση των απαιτούμενων αναλυτικών εργασιών ή την αρχή μιας μεθόδου που πρέπει να εφαρμοστεί.
   Άρθρο 2
   Σύμφωνα με τις σημειώσεις του παραρτήματος ΙV του κανονισμού (ΕΚ) αριθ. 1043/2005 της Επιτροπής (5) και για την εφαρμογή του παραρτήματος αυτού, τα «δεδομένα που προκύπτουν από την ανάλυση των εμπορευμάτων» και αναγράφονται στη στήλη 3 λαμβάνονται με τη βοήθεια των μεθόδων, διαδικασιών και τύπων που αναφέρονται στο παρόν άρθρο:
   
               1.
            
            
               
                  Σάκχαρα
               
               Για τον προσδιορισμό του κάθε σακχάρου ξεχωριστά χρησιμοποιείται η υγρή χρωματογραφία υψηλής απόδοσης (HPLC).
               
                           Α.
                        
                        
                           Η περιεκτικότητα σε σακχαρόζη που αναφέρεται στη στήλη 3 του παραρτήματος ΙV του κανονισμού (ΕΚ) αριθ. 1043/2005 ισούται προς:
                           
                                       α)
                                    
                                    
                                       S + (2F) × 0,95,
                                       όταν η περιεκτικότητα σε γλυκόζη υπερβαίνει ή είναι ίση με την περιεκτικότητα σε φρουκτόζη·
                                       ή
                                    
                                 
                                       β)
                                    
                                    
                                       S + (G + F) × 0,95,
                                       όταν η περιεκτικότητα σε γλυκόζη είναι μικρότερη από την περιεκτικότητα σε φρουκτόζη,
                                    
                                 όπου:
                           
                                       S
                                    
                                    
                                       =
                                    
                                    
                                       περιεκτικότητα σε σακχαρόζη προσδιορισμένη με HPLC,
                                    
                                 
                                       F
                                    
                                    
                                       =
                                    
                                    
                                       περιεκτικότητα σε φρουκτόζη προσδιορισμένη με HPLC,
                                    
                                 
                                       G
                                    
                                    
                                       =
                                    
                                    
                                       περιεκτικότητα σε γλυκόζη προσδιορισμένη με HPLC.
                                    
                                 Όταν δηλώνεται η παρουσία προϊόντος υδρόλυσης της λακτόζης ή/και ανευρίσκονται ποσότητες λακτόζης και γαλακτόζης, μια περιεκτικότητα σε γλυκόζη ισοδύναμη με την περιεκτικότητα σε γαλακτόζη (προσδιορισμένη με HPLC) αφαιρείται από τη συνολική περιεκτικότητα σε γλυκόζη (G) πριν διεξαχθεί οποιοσδήποτε άλλος υπολογισμός.
                        
                     
                           Β.
                        
                        
                           Η περιεκτικότητα σε γλυκόζη που αναφέρεται στη στήλη 3 του παραρτήματος ΙV του κανονισμού (ΕΚ) αριθ. 1043/2005 ισούται με:
                           
                                       α)
                                    
                                    
                                       G – F,
                                       όταν η περιεκτικότητα σε γλυκόζη υπερβαίνει την περιεκτικότητα σε φρουκτόζη·
                                    
                                 
                                       β)
                                    
                                    
                                       0 (μηδέν),
                                       όταν η περιεκτικότητα σε γλυκόζη ισούται με ή είναι μικρότερη από την περιεκτικότητα σε φρουκτόζη.
                                    
                                 Όταν δηλώνεται η παρουσία προϊόντος υδρόλυσης της λακτόζης ή/και ανευρίσκονται ποσότητες λακτόζης και γαλακτόζης, μια περιεκτικότητα σε γλυκόζη ισοδύναμη με την περιεκτικότητα σε γαλακτόζη (προσδιορισμένη με HPLC) αφαιρείται από την συνολική περιεκτικότητα σε γλυκόζη (G) πριν διεξαχθεί οποιοσδήποτε άλλος υπολογισμός.
                        
                     
         
               2.
            
            
               
                  Άμυλο (ή δεξτρίνες)
               
               (Οι δεξτρίνες υπολογίζονται ως άμυλο.)
               
                           Α.
                        
                        
                           Για όλους τους κωδικούς ΣΟ, εκτός των κωδικών ΣΟ 3505 10 10, 3505 10 90, 3505 20 10 έως 3505 20 90 καθώς και 3809 10 10 έως 3809 10 90, η περιεκτικότητα σε άμυλο (ή δεξτρίνες) που αναφέρεται στη στήλη 3 του παραρτήματος ΙV του κανονισμού (ΕΚ) αριθ. 1043/2005 αντιστοιχεί στον τύπο:
                           (Z – G) × 0,9
                           όπου:
                           
                                       Z
                                    
                                    
                                       =
                                    
                                    
                                       περιεκτικότητα σε γλυκόζη προσδιορισμένη με την μέθοδο που αναφέρεται στο παράρτημα I του κανονισμού (ΕΟΚ) αριθ. 4154/87 της Επιτροπής (6),
                                    
                                 
                                       G
                                    
                                    
                                       =
                                    
                                    
                                       περιεκτικότητα σε γλυκόζη προσδιορισμένη με HPLC.
                                    
                                 
                     
                           Β.
                        
                        
                           Για τους κωδικούς ΣΟ 3505 10 10, 3505 10 90, 3505 20 10 έως 3505 20 90 καθώς και 3809 10 10 έως 3809 10 90, η περιεκτικότητα σε άμυλο (ή δεξτρίνες) προσδιορίζεται με τη μέθοδο που αναφέρεται στο παράρτημα II του κανονισμού (ΕΟΚ) αριθ. 4154/87.
                        
                     
         
               3.
            
            
               
                  Περιεκτικότητα σε λιπαρές ύλες γάλακτος
               
               Για τον προσδιορισμό των λιπαρών ουσιών που προέρχονται από το γάλα εφαρμόζεται μία μέθοδος η οποία περιλαμβάνει υδρόλυση με υδροχλωρικό οξύ, εκχύλιση με πετρελαϊκό αιθέρα και στη συνέχεια αέριο χρωματογραφία των μεθυλεστέρων των λιπαρών οξέων. Εφόσον διαπιστωθεί η παρουσία λιπαρών υλών γάλακτος, η εκατοστιαία αναλογία τους υπολογίζεται πολλαπλασιάζοντας το ποσοστό του βουτυρικού μεθυλεστέρα επί 25, και το γινόμενο επί τη συνολική κατά βάρος περιεκτικότητα του εμπορεύματος ως έχει σε λιπαρές ουσίες, εκφρασμένη σε εκατοστιαία αναλογία και διαιρώντας το νέο γινόμενο διά του 100.
            
         Άρθρο 3
   Για την εφαρμογή του παραρτήματος ΙΙΙ του κανονισμού (ΕΚ) αριθ. 1043/2005 τα ποσοστά επί τοις εκατό του μαννίτη και σορβίτη προσδιορίζονται με τη μέθοδο HPLC.
   Άρθρο 4
   1.   Συντάσσεται δελτίο ανάλυσης.
   2.   Στο δελτίο της ανάλυσης πρέπει να αναφέρονται συγκεκριμένα:
   
               —
            
            
               όλα τα στοιχεία που αφορούν την ταυτοποίηση του δείγματος,
            
         
               —
            
            
               η κοινοτική μέθοδος που χρησιμοποιήθηκε και τα ακριβή στοιχεία αναφοράς του νομικού κειμένου που την περιλαμβάνει ή, ενδεχομένως, η αναφορά σε μια λεπτομερή μέθοδο στην οποία να περιλαμβάνεται η φύση των απαιτούμενων αναλυτικών εργασιών ή η αρχή μιας εφαρμοστέας μεθόδου όπως αυτές υποδεικνύονται στον παρόντα κανονισμό,
            
         
               —
            
            
               τα στοιχεία που ενδέχεται να έχουν επηρεάσει τα αποτελέσματα,
            
         
               —
            
            
               τα αποτελέσματα της ανάλυσης, εκφρασμένα όπως απαιτείται από τη μέθοδο που χρησιμοποιήθηκε και όπως ορίζεται για τις ανάγκες των τελωνειακών υπηρεσιών ή των υπηρεσιών διαχείρισης που ζήτησαν τη διεξαγωγή της ανάλυσης.
            
         Άρθρο 5
   Ο κανονισμός (ΕΟΚ) αριθ. 4056/87 καταργείται.
   Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙ.
   Άρθρο 6
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Σεπτεμβρίου 2008.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 379 της 31.12.1987, σ. 29.
   
      (3)  Βλ. παράρτημα Ι.
   
      (4)  ΕΕ L 318 της 20.12.1993, σ. 18.
   
      (5)  ΕΕ L 172 της 5.7.2005, σ. 24.
   
      (6)  ΕΕ L 392 της 31.12.1987, σ. 19.
   
      ΠΑΡΑΡΤΗΜΑ Ι
      Καταργούμενος κανονισμός με κατάλογο των διαδοχικών του τροποποιήσεων
      
                  Κανονισμός (ΕΟΚ) αριθ. 4056/87 της Επιτροπής
               
               
                  (ΕΕ L 379 της 31.12.1987, σ. 29)
               
            
                  Κανονισμός (ΕΚ) αριθ. 202/98 της Επιτροπής
               
               
                  (ΕΕ L 21 της 28.1.1998, σ. 5)
               
            
   
      ΠΑΡΑΡΤΗΜΑ ΙΙ
      Πίνακας αντιστοιχίας
      
                  Κανονισμός (ΕΟΚ) αριθ. 4056/87
               
               
                  Παρών κανονισμός
               
            
                  Άρθρα 1 έως 4
               
               
                  Άρθρα 1 έως 4
               
            
                  —
               
               
                  Άρθρο 5
               
            
                  Άρθρο 5
               
               
                  Άρθρο 6
               
            
                  —
               
               
                  Παράρτημα Ι
               
            
                  —
               
               
                  Παράρτημα ΙΙ